Gammel Rye
Gammel Rye, tidligere Rye, by 12 km sydøst for Silkeborg; 1335 indb. (2014). Gammel Rye ligger i Skanderborg Kommune. Byen havde sin storhedstid i middelalderen. Den var kendt for sine helligkilder, deriblandt Sankt Sørens Kilde, og flere klostre blev anlagt i byens nærhed: benediktinerklostrene Voer og Vissing samt ikke mindst cisterciensernes Øm Kloster ved bredden af Mossø.
Rye fik sin plads i Danmarkshistorien med mødet i Sankt Sørens Kirke i 1534, hvor rigshovmester Mogens Gøye opnåede adelens tilslutning til valget af den lutheranske hertug Christian som Danmarks konge under navnet Christian 3.
Rye mistede en stor del af sin betydning efter reformationen og klostrenes nedlæggelse. Den var købstad op til nogen tid efter Reformationen og tingby indtil 1687. Byen var i 1600-1700-t. centrum for en stor glasproduktion i glashytter i de omgivende skove.
Ved anlæggelsen af jernbanen mellem Skanderborg og Silkeborg i 1871 og stationsbyen Ry flyttede næsten al udvikling og vækst over til stationsbyen.
Gammel Rye Mølle er bygget i 1872 og var i drift indtil 1984; siden 1990 har den fungeret som kulturhistorisk lokalmuseum. I en af møllens magasinbygninger er der indrettet et træskomuseum.
Kirken er i sin kerne et gotisk langhus, siden 1600-t. den eneste bevarede del af en meget stor korskirke (ca. 52 m lang) med tårn i øst; denne kirke var i 1400-t. vokset frem af en lille romansk kirke som følge af valfarten til den nærliggende Sankt Sørens Kilde. Et nyt tårn, placeret frit øst for kirken, er bygget af Hack Kampmann i 1912. Se også Sankt Sørens Kirke.